arnastofnun/IGC-2024 huggingface dataset:
Spekistefna

Spekistefna eða gnóstíkastefna er nútímasafnheiti notað yfir margar trúarhreyfingar sem og trúar- og heimspekihugmyndir ýmissa stakra gnósta. Ýmsir trúarsöfnuðir sem í dag eru kallaðir gnóstískir voru mest áberandi á fyrstu tvem öldunum eftir Krist og höfðu meðal annars þónokkur áhrif á frumkirkjuna sem þó almennt barðist á móti þeirra hugmyndum og hafnaði þeim.

Eitt megineinkenni og það sem sameinaði flestar þessar hugmyndir var róttæk tvíhyggja. Sú tvíhyggja að fyrir guðlega verknað hafi efnið og þar með mannslíkaminn verið skapaður og inn í honum væri til fræ frá þessari guðlegu sköpun sem kallað var "gnosis". Kenningar gnósta voru því almennt þess eðlis að hver einstaklingur þyrfti að losna undan áhrifum efnisins til þess að komast að kjarna sínum og frelsa þennan guðlega neista.

Hugleiðsla og meinlætalifnaður var því mjög algengur þeirra á meðal og höfðu sumar þessarra hugmynda mikil áhrif meðal bæði gyðinga- og kristinna klausturssamfélaga. Margir gnóstar töldu Jesús vera sendiboða af himnum ofan komin til þess að frelsa hina trúuðu frá efninu með því að færa þeim guðlega þekkingu.
Þriðji orkupakkinn

Þriðji orkupakki Evrópusambandsins (nefnt „pakki“ því þetta er safn af reglum) er lagabálkur sem lýtur að sameiginlegum orkumarkaði innan Evrópusambandsins (ESB) og evrópska efnahagssvæðisins (EES). Lagasetningunni er ætlað að efla samkeppni, einkum yfir landamæri, á mörkuðum fyrir gas og raforku, og auka sjálfstæði eftirlitsstofnana á orkumarkaði. Hún tók gildi innan Evrópusambandsins árið 2009 en hefur enn ekki tekið gildi innan evrópska efnahagssvæðisins.

Regluverkið kveður m.a. á um að skilja skuli að eignarhald raforkuvinnslunnar annars vegar og flutningskerfisins hins vegar, og að stofnuð verði sameiginleg orkustofnun (ACER) sem hafi eftirlit með hinum samevrópska markaði og leysi úr ágreiningi milli eftirlitsstofnana í aðildarlöndum vegna samtenginga yfir landamæri.

Þriðji orkupakkinn var lagður fram á Alþingi í apríl 2019. Ísland þarf að ræða löggjöfina þar sem landið er eitt af þeim þremur löndum (ásamt Noregi og Liechtenstein) sem eru á evrópska efnahagssvæðinu en ekki í Evrópusambandinu. Orkumálefni falla undir EES-samninginn. Ísland, Noregur, og Liechtenstein þurfa öll að samþykkja orkupakkann til þess að hann taki gildi.

Deilur á Íslandi.

Orkupakkinn hefur verið umdeildur á Íslandi þar sem áhyggjur eru uppi um að hann geti stuðlað að breytingum á eignarhaldi orkufyrirtækja eða þvingað fram lagningu sæstrengs til meginlandsins í þeim tilgangi að selja raforku úr landi, og að það feli í sér framsal framkvæmdavalds til eftirlitsstofnunar EFTA. Nokkrir prófessorar við Háskóla Íslands á sviði orku- og auðlindamála gáfu út skýrslu þar sem þeir lýstu samningnum sem varasömum, en sérfræðingar sem stjórnvöld hafa leitað til telja í álitsgerðum sínum að þessar áhyggjur séu óþarfar.
Pinus teocote

Pinus teocote er tegund barrtrjáa í þallarætt.

Hún er einlend í Mexíkó. Hún verður 20–30 m há og 75 sm í þvermál. Bolurinn er beinn og krónan þétt. Barrnálarnar eru 3 saman og 10 til 15 sm langar með 20mm löngu langlífu blaðslíðri.

Hún vex í 1500 til 3000 m hæð. Meginhluti úrkomu á búsvæði hennar kemur að sumarlagi.

Viðurinn er hvít-gulleitur, í meðallagi að gæðum. Trjákvoðan er notuð í framleiðslu á terpentínu.
Íslensk fiðla

Íslenska fiðlan er fornt hljóðfæri sem notað var á Íslandi fram á 19. öld. Hljóðfærið er gert úr viðarkassa með tveimur látúnstrengjum og er spilað á það með boga.

Minnst er á hljóðfærið í þjóðsögu frá 16. öld en því er ekki lýst almennilega fyrr en í alfræðiriti Jóns Grunnvíkings frá 18. öld. Ekki er mikið vitað um hljóðfærið og var það ekki mikið notað eftir miðja 19. öld. Algengara var að fólk spilaði á langspil, sem er annað íslenskt strokhljóðfæri.

Þjóðminjasafnið á þrjár íslenskar fiðlur, sú elsta frá um 1800.

Hlekkir.

Myndband sem sýnir hvernig leikið er á fiðluna.
Sköflungur

Sköflungur ("tibia") er stærra, sterkara og fremra bein kálfans (hitt beinið er dálkurinn). Hann tengir hnéð við ökklann. Sköflungur er annað lengsta bein líkamans á eftir lærleggnum. Fótleggjarbeinin eru sterkustu beinin þar sem þau þurfa að bera allan þunga líkamans.
Kona fer í stríð

Kona fer í stríð er íslensk kvikmynd sem kom út árið 2018. Leikstjóri og handritshöfundur myndarinnar er Benedikt Erlingsson. Halldóra Geirharðsdóttir fer með aðalhlutverk í myndinni sem Halla, kórstjóri sem ákveður að fara í stríð gegn stóriðju á Íslandi.

"Kona fer í stríð" hlaut góðar viðtökur bæði á Íslandi og erlendis og vann til ýmissa verðlauna. Kvikmyndin hlaut kvikmyndaverðlaun Norðurlandaráðs þann 30. október 2018. Benedikt Erlingsson hlaut LUX-kvikmyndaverðlaun Evrópuþingsins fyrir myndina og tók við þeim þann 14. nóvember 2018. Myndin var jafnframt framlag Íslands til bandarísku Óskarsverðlaunanna sem veitt voru árið 2019 en hlaut ekki tilnefningu.

Bandaríska leikkonan Jodie Foster hefur lýst því yfir að hún hyggist leikstýra bandarískri endurgerð af myndinni og fara sjálf með aðalhlutverkið.

Söguþráður.

"Kona fer í stríð" fjallar um Höllu, íslenskan kórstjóra sem ákveður að fara í stríð gegn íslenskri stóriðju. Hún gerist skemmdarverkamaður og byrjar að herja á framkvæmdir raforkuverja til þess að vernda íslenska hálendið undir dulnefninu „Fjallkonan“. Halla er reiðubúin til þess að leggja allt í sölurnar til þess að bjarga íslenskri náttúru en neyðist til þess að endurmeta stöðuna þegar henni berast fregnir um að umsókn hennar um að ættleiða munaðarlausa stúlku frá Úkraínu hafi verið tekin til meðferðar.
Geðrof

Geðrof er ástand þar sem einstaklingur á erfitt með að greina hvað sé raunverulegt. Oftast koma fram ranghugmyndir, ofskynjanir, skert raunveruleikatengsl, og stundum ruglingslegt tal og undarleg hegðun. Svefnvandamál, félagsleg einangrun, og áhugaleysi eru algeng.

Sumir fara aðeins einu sinni í geðrof, sumir fá nokkur köst yfir ævina. Hjá sumum koma geðrofseinkenni fram aftur og aftur og flokkast sjúkdómurinn þá undir geðklofa.

Orsakir geðrofs geta verið margvíslegar: Geðsjúkdómar (geðklofi, geðhvarfasýki, þunglyndi, jaðar­persónuleikaröskun), sálræn áföll, svefnskortur, elliglöp, sum lyf, og sum vímuefni líkt og áfengi, kannabis, kókaín, amfetamín, LSD, og ketamín. Koffín getur gert einkenni verri hjá þeim sem eru með geðklofa. Um 0,1% af nýbökuðum mæðrum fer í geðrof.

Geðrof eru meðhöndluð með geðrofslyfjum, sálfræðimeðferð, og með félagslegum stuðningi. Um 3% fólks fer í geðrof einhverntímann á ævinni. Talið er að ofvirkni taugaboðefnisins dópamíns eigi þátt í geðrofi, það sem styður þá kenningu er helst það að geðrofslyf virka með því að hemja dópamínviðtaka, og þau lyf og eiturlyf sem auka magn dópamíns við taugaviðtaka geta valdið geðrofi.
Íþróttalið Reykjavíkur

Íþróttalið Reykjavíkur er heiðurstitill sem veittur er af Íþróttabandalagi Reykjavíkur þeim reykvíska keppnisflokki í hópíþrótt sem talinn er hafa staðið sig best á árinu. Viðkomandi lið hljóta að launum farandbikar og eignabikar. Við sama tilefni er tilkynnt um val á besta íþróttakarli og bestu íþróttakonu borgarinnar.

Kvennalið Fram í handbolta er núverandi handhafi titilsins, en handknattleiksfólk hefur hlotið verðlaunin í helming skipta.
Talmál

Talmál er mál sem er myndað með því að tala. Hugtakið er oft notað í andstæðu við ritmál. Þó að talmál og ritmál séu mjög tengd er birtingarform þeirra mismunandi, tal er meðfæddur hæfileiki mannfólks á meðan ritmálið er uppfinning sem er háð menningu. Ritmál getur verið bein eftirritun af talmáli en lýtur oft öðrum formreglum, á meðan talmálið getur verið háð samhengi þarf ritmál oft að draga merkingu sína af textanum sjálfum.

Mörg tungumál heims hafa ekki ritmál og eru einungis til sem talmál. Talmál má líka bera saman við táknmál, sem er mál myndað með handa- og andlitshreyfingum.

Talmál samanstendur af orðum sem eru röð sérhljóða og samhljóða, ásamt tónfalli. Þessar frumeiningar orða kallast hljóðön eða fónem. Orð eru tengd saman í liði, setningar og stærri orðræðueiningar.

Heyrandi börn tileinka sér fyrsta tungumálið sem þau heyra í umhverfi sínu. Heyrnarlaus börn gera slíkt hið sama með fyrsta táknmálið sem er notað í þeirra umhverfi. Heyrnarlaus börn læra talmál á svipaðan hátt og heyrandi börn læra ritmál.
Tíguldofra

Tíguldofra (fræðiheiti: "Schaereria fuscocinerea") er tegund fléttna af dofruætt.

Útlit.

Tíguldofra er hrúðurflétta með reitaskipt, matt, grátt eða dökkgrábrúnt þal. Askhirslurnar eru svartar og hoft hyrndar frekar en kringlóttar, flatar og með áberandi barmi.

Gró tíguldofru eru sporbaugótt, glær, einhólfa og 10-15 x 5-7 µm að stærð.

Útbreiðsla og búsvæði.

Tíguldofra er útbreidd um allan heim. Hún finnst á Norðurheimskautasvæðinu, um Evrasíu, Norður-, Mið- og Suður-Ameríku, Eyjálfu og á eyjum úthafanna norður af Suðurskautslandinu.

Á Íslandi finnst tíguldofra dreifð nokkuð víða um landi, nema helst á Suðurlandi. Tíguldofra vex á basalti oft á móti sól innan um landfræðiflikru.

Efnafræði.

Tíguldofra inniheldur þekkta fléttuefnið gyrófórinsýru.

Þalsvörun tíguldofru er K-, C- eða miðlag C+ bleikt, P-.
Joko Widodo

Joko Widodo (fæddur undir nafninu Mulyono þann 21. júní 1961), einnig kallaður Jokowi, er indónesískur stjórnmálamaður sem er sjöundi og núverandi forseti Indónesíu. Hann var kjörinn í júlí árið 2014 og er fyrsti forseti landsins sem ekki á bakgrunn í stjórnmála- eða hernaðarelítu landsins. Hann var áður borgarstjóri Surakarta frá 2005 til 2012 og fylkisstjóri Jakarta frá 2012 til 2014.

Jokowi varð þjóðþekktur í Indónesíu árið 2009 vegna starfa sinna sem borgarstjóri Surakarta. Hann er meðlimur í Indónesíska lýðræðisbaráttuflokknum (indónesíska: "Partai Demokrasi Indonesia Perjuangan" eða PDI-P) og var frambjóðandi hans í fylkisstjórakosningum Jakarta árið 2012. Jokowi sigraði sitjandi fylkisstjórann Fauzi Bowo og tók við embættinu í október árið 2012. Jokowi hleypti nýju lífi í stjórnmál Jakarta með óvæntum eftirlitsferðum sínum til ríkisstofnana borgarinnar og með umbótum sínum til að taka á spillingu í stjórnsýslukerfi borgarinnar. Sem borgarstjóri kom hann á almennri heilbrigðisgæslu fyrir borgarbúa, hreinsaði stærsta fljót borgarinnar til að koma í veg fyrir flóð og hóf byggingu á neðanjarðarlestakerfi.

Jokowi, sem þá var álitinn rísandi stjarna í indónesískum stjórnmálum, var útnefndur forsetaframbjóðandi Lýðræðisbaráttuflokksins fyrir kosningarnar árið 2014. Jokowi vann meirihluta atkvæða í kosningunum þann 22. júlí sama ár.

Sem forseti hefur Jokowi einbeitt sér að uppbyggingu innviða og hefur hafið eða endurvakið ýmis verkefni til að byggja hraðbrautir, hraðlestarlínur, flugvelli og fleiri samgöngur til að tengja indónesíska eyjaklasann betur saman. Ríkisstjórn hans hefur einnig lagt áherslu á að „vernda fullveldi Indónesíu“ með því að sökkva erlendum skipum sem veiða fisk ólöglega innan landhelgi landsins og láta eiturlyfjasmyglara sæta dauðarefsingu þrátt fyrir mótmæli erlendra ríkja eins og Frakklands og Ástralíu. Jokowi nýtur talsverðra vinsælda meðal Indónesa og var endurkjörinn árið 2019.
Pinus cembroides

Pinus cembroides er fura ættuð frá vesturhluta Norður-Ameríka. Hún vex á svæðum þar sem er lítil úrkoma og útbreiðsla hennar nær suður frá Arizona, Texas og Nýja-Mexíkó í Bandaríkjunum til Mexíkó. Hún vex yfirleitt í 1600 til 2400m hæð. Þetta er smávaxið tré, að 20 m hátt með stofnþvermál að 50 sm. Fræin eru stór og eru stór hluti fæðu krákunnar Aphelocoma wollweberi og íkornans Sciurus aberti. Þeim er einnig oft safnað til manneldis, og er algengasta furuhnetan í Mexíkó. Þetta er algeng fura með mikla útbreiðslu og International Union for Conservation of Nature hefur metið hana "least concern".

Útbreiðsla.

Hún er frá vestasta hluta Texas, Bandaríkjunum (er þar aðeins í Chisos og Davis Mountains), suður um megnið af Mexíkó, þar sem hún er víða á Sierra Madre Oriental og Sierra Madre Occidental fjallgörðunum, og sjaldnar í austur Eje Volcánico Transversal svæðinu. Einnig er aðskilinn stofn í Sierra de la Laguna í suður Baja California Sur. Hún vex á svæðum með lítilli úrkomu, á milli 380 mm til 640 mm. Hún vex í takmarkaðri hæð, mest á milli 1600 m til 2400 m.

Tegundin ("Pinus orizabensis") sem vex nokkuð sunnar í Veracruz var áður talin undirtegund hennar.

Lýsing.

"Pinus cembroides" er lítið til meðalstóst tré, frá 8 m til 20m hátt, með að 50 sm stofnþvermál. Börkurinn er dökkbrúnn, þykkur og með djúpum sprungum neðst á stofni. Barrnálarnar eru ýmist 3 eða 4 saman í búnti, grannar, 3 til 6 sm langar, og föl gulgrænar, með loftaugun bæði á ytra og innra yfirborði nálanna.

Könglarnir eru hnattlaga, 3 til 4 sm langir og breiðir lokaðir, grænir í fyrstu, og og verða gulbrúnir við þroska eftir 18 til 20 mánuði, með fáar þykkar köngulskeljar, yfirleitt eru 5 til 12 frjóar (með fræ). Þegar könglarnir opnast við þroska verða þeir 4 til 5 sm breiðir, og haldast fræin á þeim eftir opnun.

Fræin eru 10 til 12 mm löng, með þykkri skel, bleikri fræhvítu, og vængstubb um 2 mm langan; þeim er dreift af fuglinum "Aphelocoma wollweberi", sem tínir fræin úr opnum könglunum. Fuglinn geymir mörg fræjanna til að nota síðar, og eru þau stundum ekki nýtt og verða að nýjum trjám. Íkorninn Sciurus aberti kýs fremur fræ af henni en af gulfuru.

Saga.

"Pinus cembroides" var nefnd af Zuccarini 1832. Margar furur í undirdeildinni "Cembroides" hafa verið taldar afbrigði eða undirtegundir hennar á mismunandi tímum, en rannsóknir síðustu 10 til 50 ára hafa sýnt að flestar þeirra eru sjálfstæðar tegundir. Sumir grasafræðingar telja P. johannis og "P. orizabensis" sem undirtegundir eða afbrigði hennar; fyrri heimilir um Pinus cembroides í suður Arizona og New Mexico eru í raun um P. johannis.

Pinus cembroides er lítið breytileg, er með sömu útlitseinkenni á mestöllu útbreiðslusvæðinu nema stofn á aðskildu svæði í Sierra de la Laguna í Baja California Sur; hann er yfirleitt talinn undirtegund, "Pinus cembroides" subsp. "lagunae", en nokkrir grasafræðingar telja hann aðskilda tegund, "P. lagunae." Hún aðskilur sig frá aðaltegundinni með lítið eitt lengra barri 4 til 7 sm og lengri og mjórri könglum, að 5,5 sm löngum.

Fræjunum er víða safnað til matar og sölu í Mexíkó, og eru megin furuhneturnar á svæðinu.
Pinus herrerae

Pinus herrerae er furutegund sem er einlend í Mexíkó. Hún verður beinvaxið tré, 30–35 m hátt og 75–100 sm í þvermál.

Börkurinn er þykkur, rauðbrúnn eða grábrúnn. Mjúkar barrnálarnar eru 2 til 3 saman í búnti (sjaldan 5), 10 til 20 sm in langar; og 0,7 til 0,9mm þykkar. Könglarnir eru stakir eða tveir saman, 2 til 5 sm langir, egglaga til kúlulaga, falla af árið sem þeir eru fullþroska. Fræin eru 2,5 til 5,5 mm löng með 5 til 10mm löngum væng.

Hún vex í fjöllum vestur Mexíkó frá suður Guerrero og mið Micoacán til vestur Chihuahua. Nafn hennar er til heiðurs mexíkóska grasafræðingsins Alfonso Herrera.
Guadalquivir

Guadalquivir er fimmta lengsta fljót Íberíuskaga og annað lengsta fljót sem einungis rennur um Spán. Fljótið er 657 kílómetra að lengd og á upptök sín Í Jaén-héraði og rennur til sjávar í Cádiz-flóa. Guadalquivir rennur í gegnum borgirnar Sevilla og Córdoba og er höfn í Sevilla.

Nafn árinnar kemur úr arabísku; al-wādi al-kabīr sem þýðir "mikill dalur".
Sigríður Þóra Valgeirsdóttir

Sigríður Þóra Valgeirsdóttir (f. 15. nóvember 1919 – dáin í Reykjavík 3. september 2011) var doktor í menntasálfræði, prófessor og ein af brautryðjendum körfuknattleiks á Íslandi.

Ferill.

Sigríður stundaði nám við íþróttakennaraskóla Björns Jakobssonar og var í kjölfarið boðinn styrkur til frekara náms frá Jónasi frá Hriflu. Hún fór utan árið 1943 og vorið 1947 lauk hún BA- og MA-prófi í heilsu-, íþrótta- og tómstundafræðum frá Berkeley-háskóla í Kaliforníu. Í maí 1947 réðst hún til starfa sem kennari við Íþróttaskólann á Laugarvatni þar sem hún kenndi meðal annars körfuknattleik, sem hún hafði sjálf kynnst við nám sitt í Bandaríkjunum. Meðal nemenda hennar voru Hrefna Ingimarsdóttir, sem þjálfaði meistaraflokk kvenna hjá ÍR á árunum 1950 til 1959. Hún tók einnig saman fyrstu reglurnar í körfuknattleik á Íslandi, en það voru bráðabirgðareglur um körfuknattleik kvenna sem gefnar voru út 1949 á vegum Fræðslunefndar ÍSÍ, ásamt því að veita forstöðu fyrsta dómaranámskeiðinu sem haldið var á Íslandi.

Árið 1990 fékk Sigríður fálkaorðu forseta Íslands fyrir störf að uppeldis- og kennslumálum.

Andlát.

Sigríður lést á heimili sínu 3. september 2011, 91 árs að aldri.
Pinus pringlei

&lt;ns&gt;0&lt;/ns&gt;

&lt;revision&gt;

&lt;parentid&gt;1621541&lt;/parentid&gt;

&lt;timestamp&gt;2019-01-19T22:27:14Z&lt;/timestamp&gt;

&lt;contributor&gt;

&lt;username&gt;Svarði2&lt;/username&gt;

&lt;/contributor&gt;

&lt;minor /&gt;

&lt;model&gt;wikitext&lt;/model&gt;

&lt;format&gt;text/x-wiki&lt;/format&gt;

Pinus pringlei er furutegund sem er einlend í suðvestur Mexíkó. Seinna nafnið: "pringlei", er til heiðurs Cyrus Guernsey Pringle (1838–1911), sem var amerískur grasafræðingur, könnuður og ræktandi.

Hún verður að 25 m há með 0,9m stofnþvermál. Börkurinn rauðbrúnn til grábrúnn. Skærgreænar barrnálarnar eru 3 saman (stundum 2 eða 4), 18 til 25 sm langar. Könglarnir eru 5 til 8 sm langir, mjóegglaga, nokkuð ósamhverfir, grænir óþroskaðir og verða gljáandi gulbrúnir við þroska.
James Harden

James Harden er bandarískur körfuknattleiksmaður sem spilar fyrir Philadelphia 76ers í NBA-deildinni.

Harden var valinn í 3. vali árið 2009 af Oklahoma City Thunder frá Arizona State háskólanum. Árið 2012 komst hann með liðinu í NBA úrslit en tapaði fyrir Miami Heat. Harden var valinn valinn MVP árin 2018 og 2019; besti leikmaður deildarinnar og varð þriðji Houston leikmaðurinn til að verða það (á eftir Moses Malone og Hakeem Olajuwon).

Í byrjun árs 2019 skoraði hann meira en 30 stig í meira en 32 leikjum í röð, en aðeins Wilt Chamberlain hefur lengri óslitna leikjaröð. Einnig varð hann fyrsti leikmaðurinn til að skora meira en 30 stig gegn hinum 29 liðunum í deildinni. Í byrjun árs 2020 náði hann yfir 20.000 stigum og varð meðal topp 50 stigahæstu leikmönnum NBA frá upphafi. Hann er nú í 28. sæti og er í 3. sæti yfir flestar þriggja stiga körfur frá upphafi. Tíu sinnum hefur Harden verið valinn í All Star liðið.

Í upphafi árs 2021 fór hann til Brooklyn Nets og hitti þar fyrir Kevin Durant sem spilaði með honum í Oklahoma. Ári síðar hélt hann til Philadelphia 76ers.

Harden hefur unnið gull með bandaríska landsliðinu: Árið 2012 á Ólympíuleikunum og 2014 á FIBA-heimsleikunum.
Nassá

Nassá (enska: "Nassau") er höfuðborg og helsta viðskiptamiðstöð Bahamaeyja. Árið 2016 voru íbúar hennar taldir 274.400 eða um 70% íbúa Bahamaeyja. Lynden Pindling-alþjóðaflugvöllurinn, aðalflugvöllur eyjanna, liggur um það bil 16 km vestan miðborgar Nassá. Þaðan er m.a. flogið til Kanada, Karíbahafseyja, Bandaríkjanna og Bretlands. Nassá liggur á eyjunni New Providence. Þinghús Bahamaeyja hefur aðsetur í borginni ásamt ráðuneytum. Fyrr á tímum var Nassá þekkt sem athvarf sjóræningja. Borgin er nefnd til heiðurs Vilhjálmi 3. Englandskonungi, sem var í Nassáættinni, evrópskri aðalsætt sem dregur nafn sitt af borginni Nassá í Þýskalandi.

Nassá tók mikinn vaxtarkipp á seinni hluta 18. aldar er þúsundir trúfastra stuðningsmanna bresku krúnunnar flýðu þangað í kjölfar Bandaríska frelsisstríðsins, ásamt þrælum sínum. Margir þeirra settust að í Nassá og urðu fljótt fjölmennari en fyrstu íbúarnir.

Eftir því sem íbúum Nassá fjölgaði stækkaði borgarlandið og í dag nær borgin yfir mestan hluta eyjunnar New Providence og næstu eyju, Paradise Island. Fyrir seinni heimsstyrjöldina voru eyjarnar þó að mestu leyti óbyggt kjarrlendi. Innflytjendur frá Bandaríkjunum sem flúðu Bandaríska frelsisstríðið stofnuðu nokkrar plantekrur og fluttu inn þræla til að vinna á þeim.

Þegar Bretar afnámu viðskipti með þræla árið 1807 fluttu þeir þúsundir frelsaðra Afríkumanna til New Providence og annarra eyja. Einnig máttu frelsaðir bandarískir þrælar setjast að á eyjunni. Í upphafi bjuggu flestir Afríkumennnirnir í suðurhverfum Nassá en hvítir Evrópubúar á norðurströndum eyjunnar.
Viðareiði

Viðareiði er nyrsta byggð í Færeyjum og er á eynni Viðey. Þorpið er nálægt Villingadalsfjalli sem er eitt hæsta fjall eyjanna og Ennibergi sem er mikið þverhnípi. Frá Viðareiði sést til allra sex Norðureyjanna. Íbúar voru 354 árið 2015.
Langeleik

Langeleik er norskt strengjahljóðfæri. Langeleik hefur einn laglínustreng ásamt sjö öðrum strengjum sem strengdir eru yfir viðarstokk. Spilað á strengina með nögl.
Íslensk þjóðlög

Íslensk þjóðlög getur átt við:
Vefaukandi sterar

Vefaukandi sterar (líka kallaðir anabólískir sterar, stundum einfaldlega sterar í daglegu tali) eru sterar af gerð karlhormóna. Nafnið nær bæði yfir náttúruleg karlhormón (eins og testósterón) og gervi-karlhormón sem hafa uppbyggingu og virkni sem svipar til testósteróns. Efnin eru kölluð "vefaukandi" því þau hvetja til próteinmyndunar í frumum og valda því að vöðvar (beinagrindarvöðvar) stækka. Þar að auki hvetja þau þroska karllegra einkenna, eins og skeggvaxtar.

Vefaukandi sterar voru fyrst búnir til á 4. áratug síðustu aldar og eru í dag notaðir sem lyf til að hvetja áfram vöðvamyndun, matarlyst, kynþroska hjá strákum, og til að koma í veg fyrir visnun hjá sjúklingum með krabbamein og alnæmi.

Það getur leitt til heilsufarsvandamála að séu vefaukandi sterar notaðir lengi eða í stórum skömmtum, helstu vandamálin eru brenglun á magni kólesteróls, bólur, hár blóðþrýstingur, lifrarskemmdir, og hjartavandamál. Þeir geta líka valdið brjóstamyndun og minnkun eistna. Í konum og börnum valda þeir myndun karllegra einkenna, sú breyting er óafturkræf.

Notkun vefaukandi stera er bönnuð í flestum íþróttum.
Tvísöngur

Tvísöngur eða fimmundasöngur er séríslenskt afbrigði af tveggja radda söng sem einkennist af því að sungið er í fimmundum og að raddirnar krossast.

Raddirnar skiptast í laglínu og fylgirödd (í nótum kallað "vox principalis" og "vox organalis", eða bassi og tenór). Í þjóðlagasafni séra Bjarna Þorsteinssonar er að finna rúmlega 40 tvísöngva og er sá elsti skrifaður niður árið 1473 á Munkaþverá.

Stundum er talað um tvær aðferðir við flutning tvísöngva. Annars vegar er "sungið í tvísöng" og hins vegar "kveðið í tvísöng".

Dæmi um tvísöngva.

Sungið í tvísöng:

Kveðið í tvísöng:
Georgetown

Georgetown er höfuðborg Gvæjana.

Georgetown eða George Town getur líka vísað til eftirfarandi staða:
Halifax (Vestur-Jórvíkurskíri)

Halifax er borg í Vestur-Jórvíkurskíri á norður-Englandi. Hún er við suðurenda Pennínafjalla og nálægustu borgir eru Huddersfield og Bradford. Íbúafjöldi Halifax var rúmlega 90.000 árið 2015.

Halifax var miðstöð ullarvinnslu frá 15. öld. Vefnaður var mikilvægur fram á 20. öld og komu margir Pakistanar til að vinna við hann, en helsti minnihlutahópurinn er frá Pakistan. Nú er borgin öllu þekktari fyrir súkkulaðiframleiðslu, þar á meðal Rolo og Mackintosh Quality Street.

Halifax í fornensku þýðir "heilagt hár".
Kansas City (Missouri)

Kansas City er stærsta borg Missouri-ríkis í Bandaríkjunum. Íbúar voru um 489.000 árið 2017. Kansas City er miðsvæðis á Kansas City stórborgarsvæðinu en þar er einnig Kansas City í Kansas.

Borgin var stofnuð árið 1853 með 2500 íbúa.
Exem

Exem (úr grísku ἔκζεμα "ekzema" „gos“) er sjúkdómur sem veldur bólgu (oftast sem kláða, roða og sprungum) á húðinni. Exem getur verið bundið við eitt svæði á húðinni eða getur dreifst um allan líkamann.

Orsök exems er oft óljós en það má stundum rekja til ofnæmis. Ofnæmisexem er útbreiddasta tegund exems en 80% barna greinast með það fyrir fimm ára aldur. Í 65% tilfella hverfa öll einkenni exems fyrir 16 ára aldur.

Engin ein meðferð er við ofnæmisexemi. Draga má úr einkennum þess með því að bera rakakrem á húðina. Margir sem þjást af exemi þurfa að nota mismunandi tegundir rakakrems, stundum fleiri á sama tíma, og þurfa oft að skipta um tegund þar sem áhrif tiltekinnar tegundar rakakrems geta dvínað með tíma. Þegar exem blossar upp má nota sterakrem til að draga úr bólgu.